
Kéz-/karmodell rendes mozgásának és akaratlan kilengéseinek mérése, valamint exoszkeletonos simítása OpenSIM szimulációs környezetben

Jelen dolgozat egy olyan eszköz fejlesztésének egy részletével foglalkozik, amely veleszületett központi idegrendszeri rendellenességek egy részhalmazánál tudna életminőség-javító, mozgássegítő hatást kifejteni. A budapesti Pető Intézet diákjainál előforduló cerebrális parézis, amelynek egyik formája az atetózis, egy korai koponya-agyi károsodás következtében kialakult állapot, amely feszes, túlmozgásos vagy laza izomtónusú mozgászavarként jelentkezik, gyakran egyensúlyzavarokkal és kilengésekkel kísérve. A Robotika Laborban fejlesztett exoszkeleton célja egyrészt a mindennapi, jelenleg konduktorok által segített szintentartó gyakorlatok támogatása, másrészt az olyan mérnöki szempontból fókuszált feladatok segítése (például gépelés), amelyek hozzájárulhatnak az érintettek sikeresebb munkaerőpiaci és társadalmi integrációjához.
Ez a Tudományos Diákköri Dolgozat (TDK) az egyetemi Érzékelő Robotika Labor protetikai és exoszkeletonos fejlesztési kutatásai közül egyrészt a mozgás felmérésével és digitalizálásával, másrészt a mozgásminták részletes elemzésével foglalkozik, valamint megvizsgálja egy szoftveresen fejlesztett exoszkeleton működését egyedileg fejlesztett vezérlők segítségével.
A szimulációs célokat is elősegítő mozgások rögzítése egy Xsens mérőrendszerrel történik a Pető Intézetben. A rögzített adatokat az OpenSim biomechanikai szimulátor segítségével elemezzük, hogy meghatározzuk, milyen izomaktivációk felelősek az egyes mozgáspályák végrehajtásáért, és milyen erőhatások játszanak szerepet a mozgás során. Az elemzést követően a fizikai exoszkeletonhoz hasonló exoszkeleton modell segítségével teszteljük annak különböző mozgásokra gyakorolt hatását. Ennek eredményeként következtetéseket vonhatunk le a fizikai eszköz komponenseinek fejlesztéséhez, és tesztelhetjük a tervezett szabályozást is. A felépített szimulációs rendszer hosszútávon nemcsak a vezérlés megalkotását támogatná, hanem az egyedi, például alanyspecifikus mozgásokra való személyre szabást is lehetővé tenné.



